b'\n_START_ARTICLE_\nRaltegravir\n_START_SECTION_\nMehanizem delovanja\n_START_PARAGRAPH_\nRaltegravir deluje na encim integrazo, ki omogo\xc4\x8da virusu HIV, da se virusni dedni material vgradi v kromosome \xc4\x8dlove\xc5\xa1kega genoma, kar je pomemben korak v patogenezi ok\xc5\xbebe s HIV-om. U\xc4\x8dinkovina se presnovi tako, da pote\xc4\x8de glukuronidacija.\n_START_SECTION_\nOdmerjanje\n_START_PARAGRAPH_\nRaltegravir se daje dvakrat dnevno. V \xc5\xa1tudijah so ovrednotili odmerke 200, 400 in 600\xc2\xa0mg._NEWLINE_Za odrasle je priporo\xc4\x8deni odmerek zdravila 400\xc2\xa0mg dvakrat na dan.\n_START_SECTION_\nIndikacije\n_START_PARAGRAPH_\nRaltegravir je bil sprva namenjen le za bolnike z oku\xc5\xbebo z virusom HIV, pri katerih je pri\xc5\xa1lo do odpornosti proti drugim protiretrovirusnim zdravilom. Kasneje je dobilo zdravilo dovoljenje za uporabo pri vseh bolnikih.\n_START_SECTION_\nU\xc4\x8dinkovitost\n_START_PARAGRAPH_\nV \xc5\xa1tudiji je raltegravir v kombinaciji z drugimi protiretrovirusnimi u\xc4\x8dinkovinami izkazal mo\xc4\x8dno in trajno protiretrovirusno u\xc4\x8dinkovitost, podobno kot efavirenz, s tem da je pri\xc5\xa1lo do zni\xc5\xbeanja virusnega bremena pod mejo zaznavnosti hitreje pri raltegravirju. Po 24 in 48 tednih raltegravir ni povzro\xc4\x8dil povi\xc5\xa1anih vrednosti celokupnega holesterola, LDL-holesterola ali trigliceridov.\n_START_SECTION_\nPrena\xc5\xa1anje\n_START_PARAGRAPH_\nRaltegravir so bolniki v \xc5\xa1tudiji na\xc4\x8deloma dobro prena\xc5\xa1ali. Med pogostimi ne\xc5\xbeelenimi u\xc4\x8dinki se pojavljajo zmanj\xc5\xa1anje teka, te\xc5\xbeave s spanjem, nenormalne sanje, no\xc4\x8dne more, omotica, glavobol, vrtoglavica, napenjanje, bole\xc4\x8dine v trebuhu, driska, nabiranje plinov v \xc5\xbeelodcu ali \xc4\x8drevesu, siljenje na bruhanje, bruhanje, izpu\xc5\xa1\xc4\x8daj (pogosteje pri jemanju skupaj z darunavirjem), utrujenost, neobi\xc4\x8dajna iz\xc4\x8drpanost ali oslabelost, zvi\xc5\xa1ana telesna temperatura, zvi\xc5\xa1ane vrednosti jetrnih testov v krvi, nenormalne bele krvne celice, zvi\xc5\xa1ana koncentracija ma\xc5\xa1\xc4\x8dob v krvi, zvi\xc5\xa1ane vrednosti encimov iz \xc5\xbelez slinavk ali trebu\xc5\xa1ne slinavke.'